b'\n_START_ARTICLE_\nFrance Gor\xc5\xa1e\n_START_SECTION_\n\xc5\xbdivljenje\n_START_PARAGRAPH_\nRodil se je v dru\xc5\xbeini knjigoveza Martina in gospodinje Marjete Gor\xc5\xa1e rojene Brin\xc5\xa1ek kot 7. od 12-tih otrok. Obiskoval je ljudsko \xc5\xa1olo v Sodra\xc5\xbeici (1908-1912) in Umetno-obrtno \xc5\xa1olo v Ljubljani pri Alojziju Repi\xc4\x8du (1912-1914). Med 1. svetovno vojno je bil avstrijski vojak na italijanski fronti, nazadnje v okolici kraja Pordenone (pokrajina Pordenone). Leta 1920 se je vpisal na Likovno akademijo v Zagrebu. \xc5\xa0tudiral je pri profesorjih Rudolfu Valdecu, Robertu Frange\xc5\xa1u in Ivanu Me\xc5\xa1trovi\xc4\x87u, pri katerem je 1925 z odliko diplomiral. Po diplomi je veliko potoval (Benetke, Padova, Milano, Firence, Rim in Praga) in se \xc5\xa1e istega leta preselil k bratu Martinu kaplanu v Dolnjih Vremah. V letih 1926\xe2\x88\x921928 je \xc5\xbeivel v Trstu, nato pa se je preselil v Gorico kjer si je uredil atelje, nato pa 1931 v Ljubljano, kjer je ostal do 1945. Leta 1934 je bil izvoljen za tajnika Dru\xc5\xa1tva slovenskih likovnih umetnikov. Leta 1936 je bil ob uredniku Male\xc5\xa1u med ustanovitelji revije Umetnost. Med 2. svetovno vojno je v Ljubljani odprl privatno umetnostno \xc5\xa1olo. Med njegovimi u\xc4\x8denci so bili med drugimi tudi: Drago Tr\xc5\xa1ar, Marijan Tr\xc5\xa1ar, Bogdan Bor\xc4\x8di\xc4\x8d in Milan Bizovi\xc4\x8dar. Leta 1945 se je preselil nazaj v Trst, kjer je pou\xc4\x8deval na slovenski gimnaziji. Leta 1952 se je preselil v Zdru\xc5\xbeene dr\xc5\xbeave Amerike in sicer sprva v Cleveland, nato pa v New York. V ZDA je pre\xc5\xbeivel skoraj dve desetletji, nato pa se je leta 1971 vrnil nazaj v Slovenijo. Zaradi odpora tedanjega re\xc5\xbeima, ki je prepre\xc4\x8dil tudi \xc5\xbee pripravljeno monografsko razstavo v Kostanjevici, pa ni \xc5\xbeelel veliko delovati v Ljubljani, zato se je kot upokojenec 25. maja 1973 naselil v Sve\xc4\x8dah v Ro\xc5\xbeu na Koro\xc5\xa1kem. Leta 1974 je v novem bivali\xc5\xa1\xc4\x8du odprl atelje, naslednje leto pa stalno zbirko svojih del._NEWLINE_V oporoki je Slovenskemu prosvetnemu dru\xc5\xa1tvu Ko\xc4\x8dna v Sve\xc4\x8dah zapustil celotno svojo galerijo s kulturnim parkom. Ve\xc4\x8d njegovih kipov je v stalni zbirki Galerije Bo\xc5\xbeidarja Jakca v Kostanjevici; to je najbolj\xc5\xa1a Gor\xc5\xa1etova predstavitev ustvarjalnosti.\n_START_SECTION_\nZanimivosti\n_START_PARAGRAPH_\nLeta 1997 je Po\xc5\xa1ta Slovenije izdala po\xc5\xa1tno znamko (za 80 SIT) z motivom njegovega kipa Kmetica.'